
Die Berstragedie 


Die najaar, met sy nuwe gras, 

Met reën wat bult en vlakte was, 

Met milde koelte wat die brand 

Van somerdroogte deur die land 

Versag, en oor die wingerd strooi 

Die afvalblare ysterrooi 

— Pontak se rou wat sonder traan 

As treur vir somersaftrek staan — 

Die najaar wat die lelieblom 

Laat blaarloos bloei, die lente, kom. 
* * * * 

Nou waai die wind oor weiland braak, 

Oor saaigrond van sy groen versaak; 

Dit swaai die wilgertak wat geel 

Van songloed vir sy blare steel; 

Dit streel die grys renosterbos 

En die dor #luitjiesriet, verlos 

Van saad wat, deur die wind gewaai, 
Die oewers van die lopie saai; 

Dit strooi in klowe die wit sand 

Wat skulpgespikkel op die strand 
Gelê het, waar die groot rivier 

Met bruin skuimbranders later tier; 
Dit raap tesaam in hoek en draai 

Die dooi boomblare wat verwaai 

Met `n geritsel, soos `n sug 

Wat wegraak in die kou, blou tug; 
Dit klits die pan se watervlak 

Tot skuim wat teen die biesies plak 
— Grys, geelwit skuim, deur stof verfoes 
Van reinheid tot `n modderroes: 

Dit slinger oor die velde heen, 

En die betowerde kranse teen, 

Die bulte oor, die berg verby, 

Oor sandvlak met sy duin en vlei, 

Oor diep verskeurde hellingkler, 

Waar kraak en spleet die mag bely 
Van die uitspoelstortreën wat kan terg, 
En meer as wat die droogte verg 
Van grond en aarde eis en vat, 

Totdat hy, van sy wreedheid sat, 

En nie meer nydig soos die see 

Sy water weer tot wasem gee. 


In koorgeskal, van twyg en tak, 

Waar Somers laaste blare hak 

— Die dooie blare wat behou 

Die bruingeel kleure van berou — 
Klink in die mOrestond die lied 

Van vinke wat `n lofsang bied 

Aan wie wil hoor, `n bly koraal 
Waarvan die dowwe weerklank dwaal, 
'n Sag gefluister skaars gehoor, 

Die stroombos deur, die vleiland oor, 

En van die doringbome kom 
Die heuningby se sag gebrom. 


'n Veld vergroei met kêrkêrbos 

En dekrietgras, waarteen die os 
Hom skawe as hy deurtrek; sand 
Nog nat met klam van reën; `n land 
Van ruigtesuurveld wat sy oes 
Nog in hom hou, en waar die roes 
Wat winter op die wêreld bring, 
Al stadig deur die groen verdring 
En geil gemaak word, waar die saad 
Reeds opskiet en die skuil versmaad 
Wat dekselsand en wapadstof 
Verskaf het, en sy onmondig lof 
Songulsig boontoe opsteek, klaar 
Vir wat hom voorlê hierdie jaar. 


En agter strek `n laag van grys, 
Van suikerbosse wat kan wys 

Op jare van verdrukking deur 
Gelewe en deurstaan; die geur 
Van tolbos en van waboom sprei 
Die vlakte oor; die heuningby 

Is besig met sy werk en brom, 

En suikerbekkies vlieg rondom. 
Daar aan `n slanke vlierhouttwyg 
Is reeds die grasring aangeryg 
Wat vinnig tot `n nes sal groei, 
Voordat die jong viooltjies bloei — 
Die nes met week dons uitgevoer 
Waarin die nuwe paar kan boer, 
Waarin die grysbruin eier kan rus, 
En veerloos kuikentjies, gesus 

Deur sagte veldwind, as hy waai 
Hul veilig om en om kan draai. 


'n Jong seun, in sy jonglingsdrag 
Klaar vir die klim, met jonglingskrag 
Wat in die slanke spiere steek 

En moeilikheid kan win en breek —. 
`n Krag wat ongeskoold sy sin 
Kan nastreef met die hoop op win, 
En wat gevaar en dreig versmaad 
En met sy jeugdige moed die daad 
Wat voor hom lê, as mikpunt ag, 
Trots in oortuiging van sy krag. 


In sonskyn wat die groen laat blink, 
In warmte wat die wit dou drink, 
En onder daardie wolkloos blou 
Wat afkrom tot die see, en hou 

'n Dieper, donkerder saffier 

As wat die lug daarbo versier, 

In stilte, vredevol rondom, 

Waar net die veraf weerklank kom 
Van die seebranders, ver benee, 
Wat teen die Houtbaairotse skree, 
En met die bergkanarieslied 

Wat onverwags `n welkom bied 

Uit ruigtebos, nog mêrenat, 

Betree die seun die kronkelpad 

Wat oor die bergkruin suidwaarts stryk 
En veilig vir sy voetstap lyk. 


Die wind kom op, die oostewind, 
Wat wasem op die seevlak vind, 

En gulsig, met sy gierige krag, 

Dit opstoot waar die berg hom wag. 
Hy jaag dit as dun wolkies aan, 

Kou vog wat teen die rotse slaan, 
En aanpak as dit uitmekaar 
Verstrooi word en dan weer vergaar 
Tot dikker newelmassas, swart 

Soos middernag en koud soos smart — 
Oo bitter koud dat bos en klip 

Met trane drup, en trane glip 

Bo oor die krans, voordat die mis 
Die bergvlak met sy duisternis 
Oordek het. In `n oomblik taan 

Die son se strale, en vergaan 

Die blou lug bo se sag asuur, 

Die see daaronder se glasuur; 

Die weerklank van die branderhuil 
Verdoof; die bergkanaries skuil, 
Verkluim en liedloos, onder loof, 
En die natuur, van glans ontroof, 
Lê stil, oorrompel deur die mis 
Wat met die wind en sonlig twis. 


O prag van donker newelwind 
Wat met een slag die son verslind; 
Wat met sy skadu, magtig, sterk, 
Die heilglans van die lig beperk, 
En wat tevore helder dag 

Gewees het, maak tot middernag — 
'n Nag waarin geen sterre skyn, 
Waar alles in die swart verdwyn; 
'n Nag wat nat met motreën is, 
Met voelbaar, vatbaar duisternis, 

Angswekkend met sy stille krag, 
Oorstelpend met geheime mag, 


En vol gevaar lê, swart en wreed, 
En donker soos `n doodkiskleed! 


Die bergmis borrel oor die trans 

En strooi sy grys oor kloof en krans. 
Dit golf tot onder in die dal 

SOOS water van `n waterval 
Waaroor die skuimdons swierig sweef, 
Waarin die son se skynsel leef. 

Dit kruip al om die rotsskans oor, 
Van agter donkerswart, van voor. 
Soos nuut kapok, spierwit en sag, 
Waaroor die mresonstraal lag, 

As hy met tere lig bestraal 

Die donserig wolk se grys en vaal 
En met sy towerstaf die vuil 

Van dowwe as tot goud verruil. 
Hy skep daar uit die donker grys 

Die puur wit van `n paradys 
Van reinste sneeu, van blink ivoor 
Wat, wie dit veraf sien, bekoor. 


Dit is die dekkleed wat die see 
Se wasem vir die bergkruin gee: 
'n Mantel vir die majesteit 

Van klipmassief, waaraan die tyd, 
Wat alles wegruk en verskeur, 
Vergeefs gevreet het jare deur, 


Wat, ondanks terg van wind en weer, 


Net trotser im sy trots regeer 
Met uitgehakte punt en rand 

As reusesieraad oor die land. 
Daarbo, met donker, klam en hard 
Soos middernag se duister, swart 
Soos dieptes van `n put wat dig 
Beskadu lê, en waar die lig 
Gebreek word tot dit donker is, 
Rus, meester van die berg, die mis. 

Hy drup sy stadige druppels sag 
Oor heesterstruik en blommeprag; 
Verskuil die afgrond wat verdwyn 
Agter sy nat, grys wolkgordyn, . 
En hang bo oor die voetpad, smal 
En gladderig-glipperig, langs die wal 
Waar sandsteenklippe, mos-verkleur, 
Oor die verduisterde dieptes treur. 


O jonglingsmoed, wat deur kan stry, 
Gevare teen, die hoop verby; 

Wat met `n glimlag, hoe ook vrees 
Die hart laat hardloop, man kan wees, 
En op sy eie krag kan bou, 

En op sy jeugdige moed vertrou! 


Die jong seun stap versigtig, sag 
Die voetpad op. Die helder dag 
Wat netnou om hom luisterryk lig 
Gestrooi het en sy aangesig 

Vergul het met die lewendige gloed 
Van sonkleur, en sy jonglingsmoed 
Versterk het tot hy duisendmaal 
Meer lewenslus gevoel het, faal. 
Die donker klem sy kloue vas 

Oor hierdie wêreld. Waar hy tas, 
Versigtig, soos `n blinde trag 

Sy pad te vind, is donker nag. 

Sy voete op die bergpad gly 

Die mosgeverfde rots verby 

Tot waar die gras die grond versier, 
En bliksemsnel van brein na spier 
Vlieg, om te waarsku waar dit kan, 
Die prikkel wat tot krag moet span. 
Te laat! Die jeugdige, slanke lyf 
Word in `n oomblik dood-verstyf. 
Die kennis wat die na-gevaar 

Wat daardie grys gordyn kan baar, 
Besef, besef hoe hoop'loos min 
Selfs jonglingsmoed die stryd kan win. 

Krampagtig gryp die kinderhand 

Na houvas aan die afgrondsrand. 

Die kelkiewyn-bos wat hy klou, 

Is glibberig glad met bergmisdou. 

Sy vingers gly daaroor en glip, 

Die naels verskeur, oor rots en klip. 
Niks meer wat jonglingsmoed vermag 
Vir redding nie! Die afgrond wag, 
Nog hier en daar in sonneskyn, 
Daaragter die grys misgordyn. 

'n Wanhoopsgil wat weerklank kry 
Van bergkrans en van kloof; dan gly 
Die grys gordyn, `n tik tevoor 

Uit sy egale gang verstoor 

Deur daardie kort vertwyflingstryd, 
Weer statig in sy majesteit, 

Asof hy van sy wrede krag 

Bewus is, oor die berg se prag. 

Seshonderd voet en meer beland 
Benede daardie afgrondsrand 

Die mis se offer. Daar bestaan 

'n Kliprak in die krans, waaraan 
Die ranke klimop wat daar groei 
En die bergblomme wat daar bloei 
Kruiboegoe, aalwyn, stekeltee — 
'n Weelderige versiering gee: 

'n Breë kliprak, met sy groen 

Nou deur die middagson gesoen, 
Waarop die dooie liggaam vind 

`n Rusplek waar hy deur die wind 
Gestreel word. Op die groen gestrek, 
Omraam met gras en half oordek 
Met die krulboegoeblare, rus 

Die lyk daar deur die wind gesus. 


Die Siel wat deur die Dood ontspruit, 
Rys stadig uit die liggaam uit — 
`n Droewige siel wat skaars die druk 

Van lewe mis, deur ongeluk 
Ontydig van sy taak ontslaan 

En nog nie seker van bestaan 

Of nuwe lewe nie; `n gees 

Wat, sonder meely, sonder vrees, 
En sonder selfbewussyn, kyk 

Neer op die dooie kinderlyk. 

Bo in die wydte van die blou, 
Waar die pronkson sy glans behou 
En met sy warme middagstraal 

Die bergmis wat na onder dwaal 

— Die bergmis wat nog gierig soek 
Teen elke krans, om elke hoek, 

Na wat daarbo met hom wou stry, 
En nêrens wat hy soek kan kry — 
Verwasem tot dit in die lug 

Tot niks wat sigbaar is, vervlug — 
Daar swewe in statige kringbaan rond 
'n Adelaar op die middagstond. 

En uit die skeurtjies van die klip 

Kyk geitjies skuwerig uit en glip 
Versigtig nader om te loer 
Of die verminkte lyk nog roer. 


Die treurende Siel rys op en kyk 
Neer op die bloedbevlekte lyk, 

En sien die grysvaal, bleek gesig 
Wat, opwaarts na die blou gerig, 
Met oop, onsiende oë vlak 

Onder die kransmuur van die rak 
Daar stilê in die son se lag, 

Sy trotsheid deur die dood versag, 
Met om die jeugdige mond die trek, 
Verstyf, van smart, deur angs verwek; 
Die een been krom en weggesteek 
Onder die lyf; die nek gebreek; 

Die sagte vingervel verskeur 

En met kneusvlekke bont verkleur. 
'n Kind se liggaam, slank en rein, 
Waarin elke rondte, elke lyn 

En elke spier volmaak bewys 

Die skoonheid wat die kunst'naar eis 
Van wat hy vir sy kunsmodel 
Gekies het; sag, fluweelglad vel, 
Net stadig deur die wind gelooi 
'Tot ligte bruin, waardeur die rooi, 
Jong lewensbloed, toe lewe daar 
Gehuisves was, in elke aar 

Geskyn het; spiere slank en sag, 
Deur werk gerond tot jonglingskrag 
Wat nog sy onmondige slankheid hou 
En sierlik oor die beengebou 

Gegolf het, toe bewegingslus 

Dit aangespoor het om bewus 

Te krimp tot harde bande wat 

Die waarskusenuprikkel vat 

Wat elke spier en weefsel voel 

En voortsit tot `n daad met doel. 

`n Kinderlyk, maar van `n kind 

Wat reeds in hom die voorjaar vind 

Van mannesomer. Nek en ken 
Gee blyk van wat die jare wen; 
Die bleek gelaat se trekke toon, 
In hom het manlikheid gewoon; 
Bewuste sielskrag; louter moed, 
Wat onmag en versuim vergoed; 
Karakter en die vaste wil 

Wat leed kan dra en smart kan stil. 
Die ope kakiehemp se kraag 

Lê om die slanke hals, waar vaag 
Die groot knikspiere van die nek 
Van sleutelbeen tot kopbeen strek. 
Die kakieskortbroek, half verskeur, 
Krul om die ronde dyspier; deur 
Die deksel wat sy drag verleen, 
Steek die stomprafgebreekte been 
Met nuut-gestolde bloed bedek 
Wat die geel kakieweefsel vlek. 


(DIE BERGTRAGEDIE'I 


`n Kinderlyk. Waar meely eis 

`n Droefnistraan as treurbewys, 

`n Snik, `n smartvol soebatsug, 

Of jammeruitroep om te lug 

Die hartstogspyt dat iets, so geil, 

So wreed verniel is, eer die peil 

Van vol volmaakte mannekrag 
Bereik is, dwing die skoonheidsmag 
Wat goud kan giet oor droesemslyk 
En selfs die Dood met prag verryk, 
`n Hulde aan sy heerskappy 

Wat sterker troos as medely 

Van wie vir wat die skoonheid sprei, 
Bewondering oor het, en wat bly 
Sy mag erken, wat groter is 

As die kou Dood se duisternis. 


O skoonheid wat die liggaam skep 
En die jaloerse tyd verlep 

Totdat hy later, met berou 

Vir wat hy van homself onthou 

As reeds die Dood daarginter wenk, 


Vir die ou mens nuwe skoonheid skenk.... 


O skoonheid, wie sal ooit verklaar 
Jou wese, of jou wonderbaar 
Onsterflike invloed wat die siel 
Vergoed kan heilig of verniel? 
Die wysgeer wat, verdiep in dink, 
Sy hartstog opgaar tot, vermink 
En uitgedoof, dit nie meer krag 
Of lus het om die skoonheidsmag 
Te huldig met die hulde wat 

Sy siel se drangrtotdank versat, 
Hy skryf en praat omslagtig oor 
Die skoonheid wat die mens bekoor. 
Die ,,gulde sektor” wat hy stel, 
Die reëls waarvan hy ons vertel, 
Presies, formeel in kataloog, 

Vir die estetiek wat hy beoog, 

Kan nooit jou wese openbaar 

En nimmer ooit jou mag verklaar. 

Die Siel kyk op sy woonstee wat nou leeg 
Daar lê, die ledemate van die lyf 

Waarin geen bewerig lewenstrek beweeg, 
Nou deur die dood reeds half met koue styf. 
Die skoolkleur-gordel, wit en donkerblou, 
Wat die jong romp omgord; die kakiebroek 
Waardeur die bloed, sy rooi reeds swart met rou, 
Al stadig syfer en `n staanplek soek; 

Die baardloos gladheid van die bleek gesig, 
Nou vredevol met doodse vrede, stil 

Soos een wat klaar is met die lewensplig, 
En vir die Dood se koms nie meer sal gril 
Of uitwyk nie. Die ooglid, lang behaar, 
Wat aan die grysblou oog `n sieraad gee, 
Die ronde wang, sy rondte bloedloos waar 

In lewe dit gebloos het. Stille vree, 

Soos wat die skemering in die aand trek oor 
`n Watergat wat in `n bergkloof pryk, 

Rus op die vel se pure roomivoor 

En oor die maagdlike skoonheid van die lyk, 

Soos op Narcissus, toe hy uitgestrek 
Gelê het, skielik deur die dood verstik, 

Of jong Patroclus, op die laerplek 

Voor Priam's vesting vir die dood beskik, 
En soos op menige jongling wie se draad 
Wtreed en ontydig-gou word afgesny, 
Voordat hul kans kry om, met wil en daad 
En moed, vir al wat edel is, te stry. 


O rein volmaaktheid, wat betoon 

In vorm, gedaante, lyn en vou, 
Belofte van nog skoner skoon 

As wat nou reeds volmaaktheid hou 
— Belofte net so seker van 
Vervulling soos die blomknop bied 
Wat, as die knop sy blare ontspan, 
Tot groter glans en glorie skiet — 
Ook so gee hierdie jonglingskoon 
Belofte van nog groter prys — 

Van vol volmaaktheid wat hom kroon 
Met skoonheid wat ons hulde eis. 

O Skoonheid, wie sal grense set 
Aan jou onmetelike mag, 

Of met vermetelheid belet 

Die invloed van jou god'lik mag? 


Nie in die buiteblik of bou 

Van voorwerp, kleur, geluid of smaak 
Lê die volmaaktheid wat ons hou 

Vir skoonheid, heerlik en volmaak, 


Maar in die siel wat sublimeer 
Tot goud die skrale sinsprofyt 
Uit rein gevoel, en keer op keer 
Dit omskep tot nuwe heerlikheid. 


Die siel wat weet, wat boontoe vlieg . 
— Bo oor die drempel van verstand, 

Bo wat ons aardse blik bedrieg, 

Tot in die ryk verbeeldingsland, 

Tot aan die grens van die heelal, 


En `skoon die buitewêreld grys 


En haatlik lyk, met lofgeskal 
Die wese van die skoonheid prys — 


Die siel, deur sienerskrag verryk, 
Deur liefde tot geloof versterk, 
Vind skoonheid orals waar hy kyk, 
Volmaak, verheerlik, onbeperk, 


Selfs in die naarheid wat ons tart, 
Selfs in die haatlikheid wat terg, 
Selfs in die owerlas van smart 
Wat wanhoopsugte van ons verg. 


O, vrees nie Skoonheidskrag sal faal, 
Of dat `n koue filosofie 

Die soekende siel sal laat verdwaal 
Of ,,keel-afsny vir poësie”; 

Of dat die rollende tyd sal taan 
Die moed om teen wat vuilheid is, 
Te stry, totdat jy eind lik staan 

`n Siel-ontroofde Hedonis, 


Vir elk wat met besielde oog, 

Met pure liefde, om hom kyk, 

Dra wat hy aanskou, omlaag, omhoog, 
Die skoonheid wat sy siel verryk, 


En, van die waarheid wel bewus, 
Word deur die soekende siel verfyn 
Waarop nog smet of vuilnis rus, 
Tot iets wat heilig is en rein: 


Die valse vlek, die krom, verkeerd- 
Gebroke lyn, die kleure grof, 

Die afvaltoiings, tyd-onteerd, 

Die modder en die wapadstof, 

Al wat verwoesting as syne eis, 
Al wat verdoemenswaardig is, 
Waarop ons met veragting wys 
As aanstoot en as ergernis, 


Waaroor verderf sy naarheid strek, 
Waaraan die knaende tyd al vreet, 
Wat nie meer lewe hou of wek, 

Wat skaars nog iets van lewe weet — 


Daarin, hoe uiterlik onrein, 

Of hoe onedel en ontkrag 

Dit oppervlakkig ook mag skyn, 
Bespeur die siel die skoonheidsprag, 


Wat eie onsterflik waarde het 
En in sy eie glorie staan, 
Soos op `n hoë minaret 

In mOregloed die goue maan. 

Die mensegees gryp, kennisblind, 
Na wat veraf as waarheid skyn, 
Klaar om in hartstogwaan te vind 
`n Spoor van wat as skim verdwyn; 


Waar mensewete, kort gesnoei, 
Verkeerd die valse waarde min, 
En dink die kiem sal kragtig bloei 
En met sy eie mag oorwin, 


En die skraal klatergoud beskou 

As suiwer, edele metaal 

Waar moregloed oor spinrakdou 

In die betowerde kloof verdwaal, 
Daar vind die siel, gelouter, vry 
Van vrees, vooroordeel en van lus, 
Die waarheid wat sy waarde kry 
Van skoonheidskrag wat in hom rus. 

'Skoon taal vertolk 

Die puur genot wat skoonheid gee, 
Net soos die swewend, donsig wolk 
Die watermag van die diep see 
Verkondig, of 

Die murmel van die mOrewind 

Sag oor die duin die dag se lof 
Verkondig eer dit weerklank vind — 


Skoon fluitgesang 

Met wonderlike akkoorde paai 
Die huiwerige hart wat bang 
Vir lewensmart besluitloos swaai, 
En harmonie 

Weer troos kom skep, waar twyfel eers 
Die stempel van die tragedie 

Gedruk het, waar verwarring heers — 

'Skoon kleure verf 

Die heerlike sonsondergang 

Waar in die wes die songod sterf, 
Met bont van pers en blou oorhang, 
En die oseaan 

Wat hyg benee die wonderprag 
Van kleurskakerings wat vergaan 
Al stadig in die skemernag — 


Nie één van dié, 

Musiek nog woorde en kleure, kan 
Die innerlike harmonie, 

Die wese van die skoonheidsplan 
Verklaar nie. Krag 

Om te besef wat skoonheid is, 

Lê in die siel wat skoonheid ag 
As sy onsterflike erfenis. 

Bruin en violet, 

En die blou van die ametis deur die reën 
Verdonker, met groen van gras daarteen, 
Die vroeë rooi van die maermanblom 

En die sonvrindbloeisels, bont alom — 
Dit en meer oor die wêreld het 

Die najaar vorst'lik uitgesprei 

As sierlik kleed oor veld en vlei, 

Oor elke helling en bulterand, 

Rivier se wal en rooi duinsand — 
Weeld'rige weelde, ryker dan 

Ooit Salomon's troonsaal of die vat 
Van die priesterkonings van Ispahan, 
Juwelevol, kon toon as skat! 


Swart en violet, 

En die groen van `n geilversierde kloof, 
Oorlaai met die najaar se klimoploof, 
Groener as ooit die see 

Of die glans van `n gloeiend smarag kan gee; 

En rooi soos die rooi kleur van die bors 
Van `n bosveldvoël, of die kleur wat kors 
Op `n nuut-geplengde plas van bloed; 

En swart daaragter, daarnaas, SOOS roet, 
Of die swart van `n holte, diep en bang, 
Waaroor die skaduwees dreigend hang; 


Swart en violet, 

Blou en berilgekleurde vlekke, 
En perlemoen-verbleekte plekke; 
Hier met silwer, skaars aan skitter, 
Daar met bleek as wit en witter: 
Hier met goud wat kolle geel 
Flke oomblik skielik teel: 

Daar met karmosyn se weelde, 
En met van die son gesteelde 
Prag van skimmer, wat, gebore 
Uit `n groter prag tevore, 

Stadig teer tot niks en kwyn 
Tot `n gloed van kleur van wyn. 

Die Gode wat aan ons 
Vir huil, as hier benee 
Die Noodlot op ons frons, 
`n Vloed van trane gee; 


Die Gode wat kan skink 

Die kelk vol bitter gal, 

En vir ons aanspoor: ,Dink,” 

En vir ons hoon: ,,Staan pal,” — 


Die Gode wat ons tart 

In gloriesonneskyn 

Met skaars uithoudbare smart 
En skaars verdraagbare pyn; — 


Die Gode wat ons pla 
Met twyfel of die vrind 
Wat dood is, weer hierna 
Die vloek van lewe vind — 

Het aan ons vir `n troos 
Wat alles kan vergoed, 

Al bly die Noodlot boos, 
Al drup ons hart met bloed, 


Vir aalmoes aan ons siel, 
Vir bystand in ons wee 
As smart ons vreug verniel, 


'n Gawe Gods gegee — 


Die gawe om te besef 

Daar leef onsterflik deur, 
[Hoe wreed die Noodlot tref, 
Hoe jammerlik ons treur, — 


Die Skoonheid met sy prag, 
Die Skoonheid, rein en groot, 
Trou soos die liefdeskrag 

En sterker as die Dood. 

Stadig, soos seemis wegrol van die see, 

Sy statige gordyne deur die son 

Verwasem, tot die optrek daarvan gee 

'n Kans om weer, bo die asuurplafon, 
Veraf, die wit halfmaan van Bloubergstrand, 
Met bulte agter deur die reën vergroen, 
En digterby ou Papendorp se sand, 

En die blink baai se skitterperlemoen 

Waar branders speel-speel met strandrotse veg, 
En die bruin skadu van die hawehoof 

Te sien, so rol die bergmis stadig weg 

Oor bult en dal, oor helling en oor kloof. 
En as dit langsaam wegtrek, openbaar 

Die wêreld onder, nat met mredou, 

Sy rykdom, deur die somer opgegaar 

En na die milde najaarsreën ontvou. 

Groot plasse groen toon waar die nuwe gras 
Met jeugdige groeikrag opskiet, smarag-rein, 
Gevlek met kleur — die wit van waboom-as, 
Die helder bont van die rooi bloedrobyn, 

Die geel van goud en nog meer donker geel, 
En ligter verf van lila en lelieblou 

Van suringkolle wat so weeld'rig teel 

Hul blomtapyte n4 die somerrou, 

En mosaiek maak oor die veld en sprei 
Hul pragte uit ten toon, somgierig, geil 
In kleurepraal. Ver onder op die vlei, 
Waaroor die donsrige, dun windwolkies seil, 
Pryk wit die geurige wateruintjieoes 

En watersuring en die varkblomblaar 

Met sy verniste groen waarteen die roes 
Van die rooi kleigrond afsteek; aanmekaar 
Staan dennebosse, somber, donkerswart, 

En eikebome, half ontblaar, wat treur 

Oor die verlore warmte wat die hart 

Van somer mild gestort het, en die geur 
Van blom en blaar as offerande swaai 
Oor na die see wat bydra om sy deel 

Van wierook as `n wasem oor te waai 

Die wêreld in. Daartussen, groen en geel, 

Pronk huis en praggebou, die deurmekaar 
Van die ou moederstad met straat en laan — 
Ou moederstad wat driemaal honderd jaar 
Gestaan het in sy skoonheid, en nog staan 
Trots in sy ou tradiesie, wat nog tyd 

Nog teenstand van sy afvallige ketterkind 
Kan buig of breek of stadigaan verslyt 
Eerdat hy deur volharding seë vind. 


Die siel kyk neer op wat die wêreld toon, 
Die fraai verskeidenheid van vorm en kleur 
Op bergland, waar nog mrewasem woon, 
En laagland met sy blommeprag vergeur. 
Regs rys die swart massief van Duiwelskop 
En links die skier gelyke Tafelberg; 

Dan Leeukop met die ou vlagpaal daarop, 
In die grys mêrewasem half verdwerg. 
Daaragter die Aflantiese Oseaan, 

Met Robbeneiland as `n grysgrou lyn; 
Links voor die baaistrand, waar die branders slaan, 

En die halfmaan van water met sy skyn 
Van glinster wat die oog verblind as `t waag 
Om op sy glorieskynsel neer te kyk; 

En verder weg, deur krans en bult geskraag 
En deur die waas en son met kleur verryk, 
Lê vorstelik in hul statige majesteit 

En pragtig met hul mêreprag, beklee 

Met sonlig wat aan kranse, tyd-verslyt, 

Die glans van gepolyste klippe gee, 

Met lommerbos wat afsteek teen die blou, 

En punte blink soos skitter van diamant, 

En skadudonker klowe in mOregrou, 

En hellings swart en asvaal afgebrand, 

Die ringmuurberg se hoogtes. Haelkop kyk 
Oor Simonsberg en Helderberg se prag, 

En Hotnotshollands tandgekerfde ryk, 

Met Hangklip deur die see se waas versag; 
Die tweelinghorings van Jonkershoek, die glad, 
Gelyke rand van Sneeuberg met die groen 
Van Groenberg en die rif waaroor die pad 

Na Worcester stryk, 1ê deur die son n geboen: si 
En verder, Ontong se geheime spits 

Kort afgekap, waar, soos die Slamse sê, 

Die towergeeste onweer maak en blits 

Laat uitskiet uit die krater wat daar lê, 
Met uitspring-berge naasaan, punt en tand 
Wat opsteek na die blou lug, blink en blank 
Van kleur wat amper lewe en die land 

Tot `n mirakel van 'n wêreld maak: 

Dan 'Tulbaghs skurwe berge wat eenkeer skuil 
Verleen het aan Stefaans Barbier — die spook 
Wat by die kruispad in die maanlig huil 

As die transportryer se aandvuur-rook, 

Met blou renosterbos se doodgaan-geur, 

Hier langsaam opwaarts krul, is syne; hy 
Besoek nog hierdie wêreld, waar hy treur 
Omdat sy lyk nou nimmer rus kan kry — 

En Wintershoek se punte met die wit 

Van nuut-gestorte sneeudons dik bedek, 

En die pronk-Sederberge, in gelid, 


Me 

Wat reusersandsteenkranse boontoe strek, 

Die Hantamhoogtes agter tot daarbo, 

Waar noordwaarts najaarsprag die veld versier, 
Die eeuerou, vergrysde, vaal Karo 

Sy arms wyd uitrek tot die Groot-Rivier. 


Kyk regs, daar lê die krom van Valsbaaikus, 
Met duinsand en die weelderige wins 
Van vlaktes, met die koepelgraf waar rus 
Die ballingvors van Bantam, priesterprins, 
Die heilige Jussuf. 

Waar die minaret 
Die son se strale vang en oor die see 
Na Bantam kyk, daar het hy in gebed 
` Gekniel en, in sy pelgrimsdrag geklee, 
Die water van die put wat aan Semsem 
Herinner, uitgestort, met stille smart 
Sy hartstog vir sy tuisteland getem, 
Totdat sy droef-verbreekte priesterhart 
Nie meer kon klop nie. 

Waar die duin se geel 

Groen bossieryk gesny word deur die pad, 
Lê klein tuinplasies, sag in groen fluweel 
Van groente en van saaigoed sedig glad — 
'n Deurmekaar van wei: en duinlandryk 
Wat luisterryk in lentesongloed lag. 

'n Weelderige wêreld wat hier pryk 

In die volmaaktheid van sy najaarsprag! 


Kyk weer en tel die dorpe wat daar troon: 
Sarepta, Stellenbosch en Durbanville, 
En Riebeek-Wes, wat teen sy bergskans toon 
`n Vredevlek waaroor blou wasem tril; 
Die Pêrel met sy dubbel pêrelklip, 
Geslypte blou graniet, waaroor die son 
Met skitterglansende weerkaatsings glip, 
En links daarvoor die tuin van Wellington. 
Dis algar kinders van die Moederstad 
Wat, deur die moregloed gewas, benee 
Lê uitgestrek, `n sieraad en `n skat, 
`n Pronkjuweel, geliefkoos deur die see. 

* * * * 

O Moederstad, O bakermat 

Van wat ons liefhet en bemin, 
Van wat ons as die hoogste skat 
Om voor te worstel tot ons win, 
Jou kinders aan jou sy geskaar 
Staan vir die liefdesarbeid klaar! 


Vir reg en vryheid, eer en plig, 
Vir al wat edel is en rein, 

Met liefde wat ons siel verlig 

En moed wat soos die sterre skyn, 
Kan ons geduldig met jou ly 

En saam met jou tot uitkoms stry. 


Wyd strek die vlakte sonbestraal, 
Hoog troon die trotse bergemuur; 
Waar orals ook jou kinders dwaal 
Van dagbreek tot die sterwensuur, 
In tuistevree of ballingsmart, 

O Moederstad, jy hou ons hart. 

Nie trots, gegrond op afkomsroem 
Van vors en koningsprag vergaan, 
Nog ydele waan deur tyd verdoem 
Tot stof deur weer en wind verslaan, 
Is wat ons in ons liefde wy 

As wapens om jou stryd te stry. 


Ons bring ons hulde wat onthou 

Die swaar beproewing van voorheen, 
Ons liefde wat in prag ontvou 

En nuwe krag tot arbeid leen, 

Ons bring ons trou, ons troos, as tiend 
Ootmoedig tot ons plig gediend. 


Van hoë Hangkliprots tot aan 

Die oewers van Sambesie geld 

Die voorbeeld wat as leidster staan, 
Waarteen die wrede tydsgeweld 
Wanhopig stoei, en wat ons eer 
As dierbtre erfstuk van weleer. 

Die planterswerk is afgedaan, 

Die las geskraag, die stryd gestry, 
Die stroom gebrug, die pad gebaan, 
Die bloed gepleng, die smart gely — 
Maar voor lê nuwe werk wat wag 
Op nuwe volksvolhardingskrag. 


`O Moeder met jou liefd besiel, 


Deur liefdeswonderkrag versterk, 


Wy ons, jou kinders wat hier kniel, 


Ons hart, ons lewe aan jou werk, 
Tot batig wins die stryd betaal 
En heerlik blink ons ideaal. 


O Moederstad, ontvang ons. Maak 
Ons gees getrou om voort te stry, 
Bekwaam ons vir die toekomstaak, 
Dat ons, met hart en siel gewy 
Man eer en plig, met eerlikheid 
Triomflik van die daad ons kwyt. 

Gee ons die krag wat sonder krimp 
Die stryd deurstaan, die las kan dra, 
Standvastig bly deur hoon en skimp 
En nimmer beed'laarsaalmoes vra — 
Die krag wat van homself kan leen 
Genoeg vir uitkoms en vir seën; 


Gee ons die ootmoed wat vereer, 
Die riddersiel wat louter reg 

Bo onreg kies tienduisend keer, 

En vir die slaaf en swakling veg; 
Gee ons die onverskrokke hart 

Wat groot kan bly selfs in sy smart. 


* * * # 


STELLENBOSCH. 


Ek, oudste kind, o Moederstad, ek eis, 
Nou mondig en vir eie poging sterk, 
My aandeel aan die werk 

Van aanbou en verfraai van ons paleis — 

Ons volkspaleis waarin 

Elk van jou kinders, watter taal hy praat 

En watter ideaal hy ook bemin, 

`n Plek kan vind, bewus 

Van moederliefde wat tot owerdaad 

Kan wegveeg en vergewe wat ontrus, 

En aanspoor tot hernude poging wat sal win. 


O Moederstad, my eikelane kyk 
Terug in die ver verlede, en ek vra 


My voorreg om te dra, 


Saam met my susterdorpe, liefderyk, 

Die las van volksbestaan, 

En met hulpvaardigheid wat trou bewys, 

En liefd wat tot lankmoedigheid vermaan, 

Te steun, te skraag, te sterk 

Al wat daar is wat werklik roem of prys 

Sal werd wees in die toekoms in ons werk — 
Ek, Moederstad, jou kind wat werkklaar naas jou 


| staan. 

PEREL. 


My wingerde bewys my weelde, en ek roem 

My skoonheid wat van ouds die Pêrel word genoem. 
MY ankerangels steek diep in die veraf lande, 

In Hugenote-erns en Geuse-offerande; 

My tong was eers gekrom om vreemde taal te tolk — 
Ek, vreemdeling, verhuis onder `n vreemde volk, 
Ek, aangenome kind wat in die huisgesin, 

Deur liefdeplig versterk, my eie plek kon win — 
Ek kom vandag en bring my skoonheid en my prag 
As tiend en huldetol, as wat ek waardig ag 

Om aan te bied as kind, hier uit my ryke skat, 

As teken van my trou, aan u, o Moederstad. 


* * -* * 


O Ararat, o' Ararat, 

O dou-bepêrelde Ararat, 

O blom-vergeurde kloof en dal 
Van wolk-bekroonde Ararat! 

Die Mobedpriester prys Elwend 

En Ekbatana's reënboogmuur, 

Waar die tweeduisend-jaaroud Send 
Gelees word by die eew'ge vuur. 
Die Lama kyk na Everest 

En draai sy bidwiel, afgemat; 

Die ooste vang die dag; die wes 
Hou vas die lig op Ararat — 

Op Ararat, op Ararat, 

Op lig-bestraalde Ararat. . 


Nog wat die Mobed met sy vuur, 
Nog wat die Lama met sy wiel 
Bely as elk sy lot verduur, 

Bring sterker trooskrag vir die siel 
As hierdie afkyk oor die rand 
Op wonderwye velde nat 

Met mOredou, oor see en land, 
Hier op die kruin van Ararat — 
Van sieletroostend Ararat. 

Hier is 'n nuwe Ararat 

Wat selde ooit die sneeu sal soen, 
'n Ryk-beplante helling, sat 

Met kleurebont en najaarsgroen, 
Met klowe diep en kranse fier, 
Rooi rotse deur die wind verglad, 
Met krulkrans en klimop versier — 
'n Nuwe, reine Ararat. 

O Ararat, o Ararat, 

O ryk-versierde Ararat. 


O, wie sal jammer as die dag 
Versuip in donker skemerrou, 
Wie angstig spartel as die nag 
Sy troostend sterrelig ontvou, 
Wie glo die Dood is laaste sien 
Van lewe en van alles wat 

Die mens deur wat hy is, verdien, 
Hier op die kruin van Ararat? 
Van Ararat, van Ararat, 

Van lewevolle Ararat! 

Geen ark het hierso vasgesteek, 

Geen duif het hier gaan land spioen, 
Geen haelbui hier die lug verbleek, 
Geen vloedreën veld en kloof ontgroen. 
Hier blink die blomme teen die blou, 
Hoogmoedig in hul kleur, en nat 
Met heerlik, helder mêredou 

Op Ararat, op Ararat, 

Op groenromsoomde Ararat. 


Sag blaas die wind sy basbasuin, 

Sag slaan die see die strandsand plat; 
Die sonskyn skitter op die kruin 
Van Ararat, van Ararat, 

Van blom-vergeurde Ararat. 


n * * * 
WELLINGTON. 


Vergaar die sag donsspinnerak 
Wat met doudiamante druip 

En af oor die groen heesters sak 
Ferdat sy vlugtige praal versuip 

In sonlig van die son — 

Die son wat nou nog skaars kan troos 
Die rooi blomblare van die roos, 

Wat skaars nog kans het om die ruik 
Van tuin en veldblom te ontluik 

In geurige wierookgeur wat vind 

Sy reukvatswaaier in die wind — 

Die wind wat waai oor Wellington. 


Dek met die ligte wintersdraad 

'n Fyn mirakellugpaleis, 

Wat die boumeesterskuns versmaad 
En boontoe na die hemel reis, 

Na daardie blou plafon 

Wat wolkeloos met lig belaai, 

Met waatrige saffier besaai, 

Hom uitstrek bo die verste rand 
Van hierdie heerlike bergeland, 

Waaroor die mOremis verslind 
En opgeraap word deur die wind — 
Die wind wat waai oor Wellington. 


Verryk dit met die swart robyn, 
Die geisshoriza's blink beslag, 

Wat sag soos kinderoë skyn, 

En met die aristea's prag 

Wat in die vroeë son 

Sy skitterblou — meer heerlik blou 
As wat ooit Sidon's weefgetou 
Gelewer het — die veld oorsprei 
Om aan te lok die heuningby 

Wat murmelend en werkgesind 
Hier aangewaai word deur die wind — 
Die wind wat waai oor Wellington. 


Tapyt dit met die sydfluweel, 


Die lewendige goud wat glans 
In die galaxia se keel 

Wat need'tig bloei benee die krans 
Naby die waterbron, 

Met rooi van die nerine-blom, 

Met blink bruin van die barnsteengom, 
Met die morea's persblou kleur 

En koekmakrankas wit vergeur, 
Waaroor, soos met sy maat `n kind 
Speel, speel die vroeë mêrewind — 
Die wind wat waai oor Wellington. 


Behang dit met die bont satyn, 
Vernis totdat dit glans en gloor, 
Van suring en van kelkiewyn, 
Van vygie en wilderridderspoor 
Wat in die vroeë son 

Rondom in heerlikheid hul prag 
Die wêreld toon en vir die dag, 
Ryk uitgedos tot owerdaad 

In rykste, skoonste kleurgewaad, 
`n Welkom aanbied as `n vrind 

En vir die sagte suidewind — 
Die wind wat waai oor Wellington. 


O my verbeeldingspronkpaleis 

Van wintersdraad en spinnerak, 

My kleur-volmaakte paradys, 

Met pragtige, grootse koepeldak, 

Die pure blou plafon, 

Sal ek jou ooit verwesenlik? 

Of moet die punt waarop ek mik, 

Wat nou so helder, duid'lik skyn, 

In wasem soos `n skim verdwyn, 

Sodat my siel geen houvas vind 

En voortwaai, moedeloos, op die wind — 

Die wind wat waai oor Wellington? 
* * * * 


TULBAGH. 


Die berge troon oor Roodesand 
(O, vir my liefde sal ek stry!) 

Ou Roodesand, ou Roodesand! 
Soek deur die land, die hele land, 
En kyk of jy kan kry, 

Van Tafelbaai se skulpestrand 

Tot Winterhoek se kruin, 

'n Beter plek as Roodesand, 

Ou Roodesand, ou Roodesand, 
Ou Ryk van 'Tulbagh's tuin! 


Die najaar lag oor Roodesand 

(O, vir my liefde kan ek ly!) 

Ou Roodesand, ou Roodesand, 

Die najaar wat sy glorie plant 

Op helling, vlakte en vlei, 

Wat groen maak elke bult en rand, 
Voorheen net grys en bruin, 

As sieraadpronk vir Roodesand. 
Ou Roodesand, ou Roodesand, 

Ou Ryk van 'Tulbagh's tuin! 

O, wonderskoon is Roodesand 
(My liefde is oorgenoeg vir my) 
Ou Roodesand, ou Roodesand! 
En heerlik mooi die hele land 
Daar rondom uitgesprei, 

Met sneeu nog silwerwit bestand 
Bo Winterhoek se kruin 

As koningskroon vir Roodesand. 
Ou Roodesand, ou Roodesand, 
Ou Ryk van Tulbagh's tuin! 


Dis middag, twaalfuur; van die bult daar links 
Klink skel oor stad en vlakte en slapende see 
Die middagskoot van die ou bergkanon. 

Dit skud die baksteen van die sjeik se graf 
Wat oorkyk na die bergmuur in die noord, 
En tril teen krans en helling waar die spreeu, 
Gestoor uit middagdrome deur sy klank, 
Onrustig roep, en die klein tortelduif 

Wat knik-knik voortstap, op geskadude grond 

Sy saadkos soek; in kloof en bergvallei 
Vind dit `n weergalm wat al sagter dreun 
En eindlik wegsmelt in die middaglug. 

`n Najaarsmiddag met sy wolkeloos blou, 
En met sy rein, verkwikkende najaarslug 
Wat, koel soos die seftere wat versprei 
Op hoogveldvlaktes voor die mOreson, 


Die land met warmte pleng, `n boodskap bring 


Van suidpoolys wat drywe op die see. 
Die woelige stad, bedrywig soos `n man 
Wat tydsvergaan besef en met sy tyd 
Wil woeker tot hy uitkoms win, lyk stil, 
Amper bedaard en amper sonder stem — 
En selfs die see, wat altyd sidder en woel, 
Lê rustig, amper roerloos, in die son. 


Die sjeik se graf kyk oor na Helderberg, 
En Hotnotsholland se getande rif, 


Gevlek met skaduwees, tot waar Hangklip waak 


Oor die groot see wat tot die ewenaar 

En die tienduisend Indiese eilande 

Sy watervlakte uitstrek. Daarvandaan 
Het hy gekom, die heilige sjeik wat rus. 
Hier in sy gewyde graf. Die hart wat treur 
Oor wat verloor is en wat hoopvol wag 
Op eindelike seë in die stryd, 

Jaar-in, jaarruit, was syne, en die siel 
Wat tot die einde uithou sonder breek, 
Was syne ook. Die middagson wat straal 
In volle goudglans oor sy heilige graf, 

Ts al die hulde wat volharding win. 


Die skaduwees word al langer oor die bult, 
Vaaldonker skynsels wat oor skerper groen 

'n Grysdof sluier trek, waarteen die skyn 

Van wat van sonstraal oorbly, tingerig, koud 
— Asof hyself bewus is van verwelk 

En ondergaan — skerp afsteek in die vlek, 
Nog blink verguld, wat aangrens aan die groen. 
Bo in die lug, nou bleker blou gekleur, 

Swem tere verewolkies in gelid, 

Een vir een, `n heirskaar uitgesprei 
Reëlmatig, wit soos skuim wat branders kroon 
Op winderige dae — wolke wat beduie 

Die doodgaan van `n mensesiel, belaai 

Met skuld wat afgeskud word deur die Dood. 
Nog langer rek die skaduwees; aanmekaar 
Versmelt die donker vlekke, en die goud 
Kwyn in die laagtes en word uitgedoof 

In kloof en enge straat; die hoë punt 

Van huis en toring pryk nog met die gloed 
Wat bo die ringmuur van die berge rus. 
AM dieper daal die son; die dowwe see 

Word met sy sterwenskleure oorgeverf, 

En heel die weste gloei in glorieprag, 
Verheerlik deur sy heengaan. Helder skiet 
Die kroonkleurstrale lynreg uit die see. 

Op na die blou wat net `n oomblik eer 

Nog bleker was as die bleek see se vlak, 

En nou in kleure pronk. Rojaal in rooi, 


[DIE BERGTRAGEDIE! 


In geel wat geler as die suring spog, 

In blou wat blink soos donkerste beril, 

In die pers tinte van aguamaryn, 

In peridot se groen en perlemoer, 

In leliewit van wolke nog verlig, 

En lanferswart van skaduwees op die see, 
Lê pragtig in sy sterwenspronk gesprei 
Wat oorbly van die dag; die ronde skyf 
Van die blink son, waarop, selfs in sy dood, 
Geen oog kan kyk, sink agter in die see, 
En langsaam, net soos iemand wat verwyl, 
Onwillig om sy winste af te staan, 

Met teensin talm en telkens terugkyk, trek 
Die kleure weg as die groen skemer groei 
En oor die wêreld hier sy heerskappy 

As voorleier van die nag se harder swart 
Verkondig en die laaste straal doen taan. 
Sonsondergang se skoonheid, heerliker 

As die sonsopgang in die mêregrou! 

Die skemergroen, stiefsuster van die Nag 

En Daeraads volle niggie, uit die dag 

En duisternis gebore, stort oor strand 

En veld en vlei en duin en lae land 

Sy groen, en doof die blink weerkaatsing waar 
Die bergtrans nog die dooi sonstraal gewaar. 
Dit martel dood die vorstelike pronk waarmee 
Die dag se rou Sonsondergang beklee; 

En, op die laaste vonk van lig jaloers, 

Versluier die plaaswerf met sy sagte floers; 
Ontroof die see van rimpelgoud, die pad 
Van silwer; en maak donker in die stad 

Die lewendige straat waarin die lig 

Gestadig en onwillig voor hom swig; 

Eis van die heerlike lewe van die meer 

Die slaafse gehoorsaamheid wat hy begeer 
Van al sy onderdane, en onttrek 

Aan heining en muurpilaar en hoë hek 

Hul eie selfstandigheid, sodat hul daal, 


Aaneengesmelt, verlore in die vaal 

Van sy gordyn wat met sy groen versag 
Die harde, growwe hardheid van die nag 
Wat gryns daaragter sy groen waasfluweel 
En netnou van hom al sy glorie steel. 

Nou eer die aandster skitter en die maan, 
`n Blink verligte sekel, in sy baan 

Agter die bergwand sierlik troon, behou 
Hy nog sy heerskappy van saggroen rou 
Wat die gevoelige wêreld kan waardeer 

` Voordat dit langsaam tot die donker keer — 
Die donker wat gereed staan om te roof, 
En, wat hier skyn en lig het, uit te doof. 


Die stille nag 

Praat met die fyngevoelige verstand 
In fluisterspraak, soos oor die strand, 
Met melodieë mat en sag, 

Die seewind oor die skulpe sing. 


Dit praat van vrees, 
Van donker dinge wat leweloos 

Daar staan op wag waar sonder troos 
Die afgematte, doodryp gees 
Sy lewenslus ter ruste bring; 


Dit praat van moed 

Wat vrees kan omskep en verwerk 
Totdat dit, deur gena versterk, 
Ontvlam tot wat ons leed vergoed 
En diep tot in die siel kan dring. 


Die stille nag 

Is klankvol met die pragkoraal 
Waarvan die sagte nagalm daal 
Op wie geduldig, luistrend wag 
Met siel gestem vir wat hy sing. 


Voordat ek gaan 
In hierdie leegte van swarte onmeetlikheid: 
Leen my `n tyd, 
Al is dit maar `n rukkie, `n oomblik staan, 

Om weer te kyk 

Na hierdie najaarsprag van goud en kleur, 

Die wierookgeur 

Wat hierso sweef te ruik eerdat ek did 


Ons lewe, deur die jare heen, 

Is soos 'n ligglans wat verdwyn 

In skemer wat die nag verleen 
Voordat die volle maanlig skyn — 
'n Glans wat net genoeg is om 
Te wys die Weg wat ons betree, 
Voordat die nag se donker kom, 
En voor die Dood ons vrede gee — 
Die Weg wat deur die wêreld lei, 
Die sterre en komete oor, 

Die lug-omgorde heelal verby, 

En verder as die donker voor. 


Die lewe wat ons doen beperk, | 
Is soos die skietende ster se straal: 

'n Oomblik glans van gloriewerk, 
Dan nag waarin die siel verdwaal; 
'n Bietjie ywer wat probeer; 
'n Arvaalfees van vreugdesmart; 
'n Greintjie glorie wat vereer; 

'n Gouer hartklop van die hart; 

'n Kort sekond van pure wee 
Wat eeuelank met wanhoop is, 
Voordat die Dood verlossing gee 
Van elke lewenshindernis. 


Maar of daar voorlê stryd of smart, 
Of pyn en worst ling, leed, berou, 
Of hartseer wat die hardste hart 
Met wreedste folter-eina klou, 

Hy wat die Weg met dapperheid, 
Met ootmoed en met moed betree, 
Gewapen vir die lewenstryd, 

Vind eind'lik op die Weg die vree 


Wat, eer die sterrewonderprag 

Die skemer groen met lig verbleek 
Tot luister van die middernag, 
Hernude sielsgenot sal kweek. 


Die Weg? Is elke lewensbaan, 
Sekuur teen Noodlots stoot of swaai, 
Net soos die ligkomete gaan 

Wat stadig in hul kringe draai? 

Sy looppad so vereffend, glad, 

Dat niks hom stoor of hinder nie, 
Geen struikelsteen, geen vlek of klad, 
Geen wanklank in sy harmonie 
Van siel en liggaam wat die werk 
Van lewe doelloosydel maak, 

Geen hartstog wat sy krag beperk, 
Sy vaste fondament laat kraak? 


Wie sal dit wys, die ware Weg? 


Of waarsku teen die uitdraaipad?. 
En sê of wat ons waarde aan heg, 

Meer werd is as `n Sodomskat? 

Die dou verdwyn, die mOremis 
Verwasem, en wat wese het, 
Vergaan tot niks in duisternis. 

Die Weg bly oor — die Weg geset 
Vir iedereen wat in sy siel 

Vir waarheid en vir skoonheid voel, 
En wat kordaat van hart kan kniel 
As dood en donker om hom woel, 


Omdat hy weet die Weg sal lei, 
Hoe kronk'lend ook sy slingergang, 
Al1 loop dit deur die Doodsvallei, 
Deur klowe waar die donker hang 
Soos dik gordyne wat geen vonk 
Van sterrelig laat deurglip nie, 

Tot vrede en rus, waarteen die pronk 
Van lewe en stoflike energie 

Lyk soos die uitgedoofde as 

Van vars verbrande hout wat koud 

En kragt'loos op verskroeide gras 
Lê in die son se moregoud. 


Nag — middernag, en tog nie donker nie, 
Maar heerlik in sy pragtige harmonie 

Van lig en skadu, rus oor veld en see, 

Oor stad en dorp, oor bergmuur en oor bult. 
Met duisend ligte wat sy swart verguld 
En nuwe glorie aan sy aanskyn gee, 

Pryk onder in die duisternis die stad 

Met duisend, duisend ligte, asof hy 

Met die pragsterre wat daar blink, wil stry. 
Die groot elektriese lampe langs die pad 
Skiet helder strale uit, wit, goud gekleur, 
Of rooi of bleker bottergeel, wat deur 

Die vogtige naglugwaas uitpyl en trag 

Om te wedywer met die sterreprag. 

Bo in die swartfluweel-behangde krom 
Van die uitspansel deur die maan verlig 
— Die maan wat opklim bo die bergekom 

` Met sy blink-bleek nog sekelaangesig — 


Daar skitter die ontelb're sterreskaar: 
Orion, Ara, Sirius, Achernar, 

Antares met sy rooi wat orals skyn 

Die wêreld oor en eers met daglig kwyn; 
Formax en Cetus, Formalhaut, Al Fard, 
En Beta crucis, Betelgeus se hard 

En skerpgepunte glinster; elke straal 

`n Steekpunt in die duister, met die vaal 
Verspreide wit lig wat die melkstraat leen, 
Rondom verstrooi, `n sagte, glansryk seën 
Wat op die hemel in sy glorie rus 

En die stil middernag met vrede sus. 


Soos een oor wie se oog `n pêrelvlek 

Al1 stadigaan sy ragfyn sluier trek, 

Wat met die krag wat nog tot kyk kan dien, 
Rondom die kerslig reënboogkringe sien — 
So staar die siel met sagte mymering, 
Weemoedig soos `n vriend wat hulde bring 

Met vriendeliefde en treurgewyde traan 
Aan die afgestorwe vriendskap wat vergaan 
Om groter, geiler, met hernude prag 

Te bloei in die herinnering aan sy krag 

— Die krag wat alles wat hom teenhou, tem, 
En seëvier oor wat die liefde rem; 

Die krag wat sonder end is of begin 

En teen die Dood die laaste slagveld win — 
So staar die siel met sagte mymering 

Neer op die omhulsel wat eers syne was: 
Die jongelingsliggaam op die najaarsgras. 


Die Siel wat stil bly staan het en die gang 

Van dag tot skemer, skemer tot die nag, 

En nag tot daeraad se verligte prag, 

Die stadige verandering 

Van goud tot groen, van groen tot swart wat vang 
Die luistersterre in `n strik, die pyl 

Wat deur die mreson geskiet word oor 

Die bergmassief se hoogtes, groots en steil — 

Toe aanskou het, en die koor 

Van mOrevinke wat met vreugde sing, 

Gehoor het, voel die rusteloosheid wat dwing 

Na wyer, grootser velde, waar die mag 

Van Dood en van Verderf nie meer `n prooi verwag; 
Die Siel wat treurend, peinsend by die lyk 


 Gebly het en die draai van dag tot nag, 


Van nag tot middernag se glorieprag, 

Die stadige verandering 

Van gloed tot groen wat onder swart beswyk, 
As bo die sterre in kring 

Een na die ander, glansend, wonderlik 

Te voorskyn tree en met hul strale mik 

Neer op die kliprak waar die liggaam rus — 
Gewaar het, rys omhoog 

Met sierlik-langsaam, sedigrstatige swaai, 

Soos `n dun bergwolk wat die wind verwaai, 
Of wat die warm lig van die son verdroog 
Tot uitgerafelde wasem langs die kus 

Van tropiese eilande op die ewenaar, 

Waar warmte met die see gedurig stoei 
En die windwolk net vir `n oomblik bloei. 


Ombhoog, op in die onmeetlik, eindloos swart 
Wat vir die menslike verstand, 

Beperk tot die begrip van menslik meet 

In myle, grade en minute, tart 

Met sy onmeetb're ruimte wat geen hand 
Kan skat nie, rys die Siel wat reeds al weet 
Wat ruimte en tyd beteken, maar nog gis 
Wat daar geheim lê in die duisternis, 

En antwoord kry op vrae, lastig, vaag, 

Wat lewe en die lus vir lewe, traag 

Deur ondervinding uit te vinde, vra 
Fentonig, ongeduldig, wat hierna 

Gebeur, en wat daarbowe bo die blou, 

Of onder in die swart die Noodlot hou, 
Geheim van haat of heuglike bestaan 

Vir wie die Dood se hand wink om te gaan, 
Die stelsel van die hemelse heelal, 

Die doel van koms, ontwikkeling en verval, 
Van ouderdom se pynlike struikelgang, 

En jeug se fiere, vrolike gesang, 

Van dood en van verwelking, van die knyp 
Van puur ellende wat geen mens begryp 
Of ooit deurgrond nie: Waarom grys en pyn 
Die louter menslike skoonheid laat verkwyn, 
En skoonheid, ewigdurend, met sy skoon 

As maat van wat afgryslik is, moet woon, 
En liefde wat onmeetbaar is, moet ly 

Onder `n liefloos, wrede heerskappy; 


Die diep geheime van die nag waaroor 


Die wyse, vir geslagte aangespoor 

Deur die weetgierigheid wat hits en terg, 
Gepeins het om van kennis af te verg 

`n Oplossing van ewige raaisels eer 

Die Dood die sleutel wat die mens begeer, 
Vrywillig skenk; die twyfel wat verskrik, 
En hoop wat soos die lawende dou verkwik 
Die moedelose siel wat hyg na heil, 


d 


[DIE BERGTRAGEDIE! 


En met sy klein verstand die dieptes peil 
Waar die begrensde, grensloos uitgestrek, 
Tot ruimte oneindig, liglose leegtes rek. 


Daar in die ethereensaamheid 

Wat grensloos uitstrek, hoog en wyd, 
Waar lig en donker duister faal 
En die dooi, liglose ster verdwaal, 
Waarin die skitterende komeet 

Sy krom ovale gang vergeet; 

En die atome uitmekaar 

Gesplyt word en dié opgespaar 
Vir eeue deur vereende krag 

Tot niks vergaan in middernag; 
Waar ruimte en gewig en tyd 
Versink in die oneindigheid, 

En koue, killer as die kou 

Wat Noordpoolysgelyktes hou, 
Met kleurloos etherdroesem grou 
Sy mag oor alles heen ontvou; 

'n Ryk ontbloot van lug en land, 
Wat nooit die menslike verstand 
Wat die kringloopbaan van planeet 
Of waggelster presies kan meet, 

En selfs die son se swaar gewig 
Bereken uit sy kroon van lig, 

Met watter maatstaf hy ook vat, 
Of kennis wat hy het, kan skat. 
Want nog wat ons begryp van tyd, 
Die groei van jare wat verslyt, 
Wat lewe en rykdom rinneweer, 
En skoonheid mors om eind'lik weer 
Van uit sy toiings, vaal, verlep, 

`n Nuwe skoonheidspronk te skep: 
Wat wreed met sy verbygaan kwel 
Die ou mens wat sy, dae tel, 

En vir die jongling se vinnige siel 
Te stadig jaar en dag verniel; 

Nog wat as maat vir ruimte geld, 
Nog krag van stoflike magsgeweld, 

Selfs nie die hoër krag wat skyn 

In skeppingswanger bewussyn 

Wat vir homself `n pad kan baan, 
Bestaan hier waar daar niks bestaan. 


Tot in die ruimt'lose eensaamheid, 
Rys statig op die Siel, bereid 
Om, soos die druppels reën wat spat 
Neer op die onstuimige see se nat, 
Bereid is om hul waterkrag 

Te meng met die oseaan se mag, 
Sy eenheid en selfstandigheid, 

Sy eie Ek, wat Dood nog tyd 
Kan breek of broksgewys verniel, 
Met daardie groter wêreldsiel 
Daarbuite die heelal se kring, 
Volmaak, oneindig een, te ming. 

